**Informatīvais ziņojums**

**par Latvijas nacionālajām pozīcijām Eiropas Savienības Konkurētspējas ministru padomes 2011.gada 30. maija sanāksmē izskatāmajos Ekonomikas ministrijas un Finanšu ministrijas kompetences jautājumos**

2011. gada 30. maijā Briselē, Beļģijā, notiks Eiropas Savienības (turpmāk – ES) Konkurētspējas ministru padomes sanāksme. Paredzams, ka sanāksmes gaitā tiks izskatīti šādi Ekonomikas ministrijas (EM) un Finanšu ministrijas (FM) kompetencē esoši jautājumi:

**1. Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai – Akts par vienoto tirgu. Divpadsmit mehānismi, kā veicināt izaugsmi un vairot uzticēšanos „Kopīgiem spēkiem uz jaunu izaugsmi” *(EM kompetence)***

*- Padomes secinājumu pieņemšana*

2011.gada 13. aprīlī tikapublicētsKomisijas Paziņojums „Vienotā tirgus akts - divpadsmit mehānismi, kā veicināt izaugsmi un vairot uzticēšanos: *Kopīgiem spēkiem uz jaunu izaugsmi*”. Pamatojoties uz publiskajās konsultācijas rezultātiem, kā arī Eiropas Parlamenta, Padomes, Reģionu komitejas un Eiropas Ekonomikas un sociālo lietu komitejas atzinumiem, Komisija ir formulējusi šādus **divpadsmit mehānismus un to pamatdarbības**:

* Mazo un vidējo uzņēmumu piekļuve finansējumam – Likumdošana, kuras nolūks ir atvieglot vienā dalībvalstī veidotu riska kapitāla fondu ieguldījumus jebkurā citā dalībvalstī;
* Iedzīvotāju mobilitāte – Tiesību akti par profesionālās kvalifikācijas atzīšanu;
* Intelektuālā īpašuma tiesības – Tiesību akti, kas izveidotu vienotu patentaizsardzību vairākumam dalībvalstu un vienotu strīdu risināšanas sistēmu;
* Patērētāji - vienotā tirgus dalībnieki – Tiesību akti par alternatīviem strīdu izšķiršanas mehānismiem;
* Pakalpojumi – Tiesību akti par Eiropas standartizācijas sistēmas paplašināšanu;
* Tīkli – Tiesību akti par enerģētikas un transporta infrastruktūru, lai identificētu un izvērstu stratēģiskus projektus;
* Digitālais vienotais tirgus– Tiesību akti, kas nodrošinātu e-identifikācijas un e-autentifikācijas savstarpējo atzīšanu ES un pārskatītu direktīvu par e-parakstu;
* Sociālā uzņēmējdarbība – Tiesību akti tāda Eiropas normatīvā satvara izveidei, kas vienkāršotu solidaritātes ieguldījumu fondu izveidi;
* Nodokļi – Enerģijas nodokļu direktīvas pārskatīšana, lai nodrošinātu konsekventu regulējumu dažādiem enerģijas avotiem;
* Sociālā kohēzija – Tiesību akti, kas uzlabotu un pastiprinātu direktīvas par darba ņēmēju norīkošanu darbā transponēšanu, piemērošanu un tās ievērošanu praksē;
* Uzņēmumu regulatīvā vide – Direktīvas par grāmatvedības standartiem vienkāršošana;
* Publiskie iepirkumi – Publisko iepirkumu regulatīvā ietvara pārskatīšana.

Lai paustu Padomes atbalstu Komisijas Vienotā tirgus aktam ir sagatavots Padomes secinājumu projekts, kuru ir plānots pieņemt 2011.gada 30.maija Konkurētspējas ministru padomes sanāksmē. Padome norāda, ka nepieciešams veikt mērķtiecīgus pasākumus, lai panāktu patiesu un pilnīgu iekšējā tirgus funkcionēšanu un skaidru, saskaņotu konkurētspējas stratēģiju dažādās ES politikas jomās.

**Latvija atbalsta** sagatavoto Padomes secinājumu projektuun tā pieņemšanu Konkurētspējas ministru padomē pašreizējā redakcijā**.** Latvija piekrīt tam , ka vienotā tirgus jautājumiem tiek piešķirta prioritāte un nozīmīgums, jo tas ir viens no ES integrācijas stūrakmeņiem. Latvija kopā ar citām ES dalībvalstīm ar šo secinājumu palīdzību kopumā pauž atbalstu Komisijas izstrādātajam Vienotā tirgus aktam.

**Latvija pauž atbalstu** Komisijas sagatavotajiem 12 prioritāriem pasākumiem, jo īpaši attiecībā uz jautājumiem, kas saistīti ar maziem un vidējiem uzņēmumiem (turpmāk – MVU), profesionālajām kvalifikācijām, vienota spēka Eiropas patentu, elektronisko komerciju un digitālo vienoto tirgu, standartizāciju un pakalpojumu sektoru. Latvija ļoti atzinīgi vērtē secinājumos uzsvērto integrētu Eiropas transporta un enerģijas tīklu svarīgumu.

**2. Komisijas Paziņojums Eiropas Parlamentam, Padomei, Ekonomikas un Sociālo Lietu Komitejai un Reģionu Komitejai Pārskats par “Eiropas mazās uzņēmējdarbības aktu” *(EM kompetence)***

*- Padomes secinājumu pieņemšana*

2011.gada 15.aprīlī Prezidentūra publicēja Padomes secinājumu projektu par „Vidēja termiņa pārskatu par Mazās uzņēmējdarbības akta Eiropai ieviešanu”, kuru ir plānots pieņemt 2011.gada 30.maija Konkurētspējas Ministru Padomes sanāksmē.

Secinājumos tiek uzsvērtas šādas jomas:

* Lietpratīgs regulējums;
* MVU pieeja finansējumam;
* MVU pieeja tirgum;
* Uzņēmējdarbības veicināšana;
* Labāka pārvaldība.

Latvijai īpaši nozīmīgas ir divas no šīm jomām: MVU pieeja finansējumam un MVU pieeja tirgum.

Kas attiecās uz MVU pieeju finansējumam, īpaša uzmanība tiek vērsta uz mikro un MVU vajadzībām, t.sk., pārrobežu riska kapitāla investīciju plūsmas nodrošināšanā un dubultās nodokļu aplikšanas novēršanā. **Latvija uzsver**, ka uzņēmēju konkurētspējas veicināšanai joprojām jutīgs jautājums ir tieši finansējuma pieejamība. Ir nepieciešams pilnveidot MVU piekļuvi finansējumam, īpaši inovācijas jomā, prioritāri uzsverot piekļuvi riska kapitālam un agrīnās stadijas finansējumam. Vienlīdz svarīgi ir sekmēt uzņēmēju un zinātnieku sadarbību.

Kā primārie uzdevumi attiecībā uz MVU pieeju tirgum ir izvirzīti tehnoloģisko un ne-tehnoloģisko inovāciju attīstība, bezmaksas pieeja standartiem, publisko iepirkumu procedūru vienkāršošana attiecībā uz MVU, kā arī resursu efektīvas ekonomikas nodrošināšana. Tirgus pieejas kontekstā **Latvijas prioritāte ir** digitālā vienotā tirgus attīstība un šajā kontekstā arī pasākumi, kas vērsti uz elektronisko procedūru savstarpēju salāgošanu un savstarpējās atzīšanas nodrošināšanu. **Latvija uzskata**, ka gan nacionāla, gan starptautiska līmeņa klasteriem un dažādiem MVU tīklojumiem ir nozīmīga loma MVU konkurētspējas stiprināšanai.

**Latvija kopumā atbalsta** sagatavoto Padomes secinājumu projektu par „Vidēja termiņa pārskatu par Mazās uzņēmējdarbības akta Eiropai ieviešanu” un uzskata, ka tajā izvirzītie mērķi un rīcības virzieni ir prioritāri turpmākai MVU vides sakātošanai.

**3. Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai – Lietpratīgs regulējums Eiropas Savienībā *(EM kompetence)***

*- Padomes secinājumu pieņemšana*

2011.gada 30.maija ES Konkurētspējas ministru padomes sanāksmes laikā plānots apstiprināt Padomes secinājumus par lietpratīgu regulējumu. Padomes secinājumos tiek uzsvērti šādi aspekti:

* Esošo ES tiesību aktu uzlabošana un jaunu tiesību aktu augstas kvalitātes nodrošināšana izmantojot ietekmes novērtējumu, vienkāršošanu un administratīvā sloga samazināšanu;
* Publiskās konsultācijas procesa pagarināšana;
* Pieejamāka likumdošana, lai sasniegtu saskaņotu tiesību aktu ieviešanu un atbilstību ES tiesībām;
* ES tiesību aktu ieviešanas uzlabošana.

Lietpratīgais regulējums ir viens no svarīgiem rīkiem, kas veicina konkurētspēju un nodrošina izaugsmi, tāpēc **Latvija kopumā atbalsta** Padomes secinājumus.

Latvija piekrīt secinājumam, ka ir jāuzlabo uzņēmējdarbības vidi reglamentējošo normatīvo aktu kvalitāte. Kā arī atzinīgi vērtē Eiropas Komisijas uzsākto darbu pie grāmatvedības prasību pārskatīšanas mikrouzņēmumiem. Latvija atbalstapublisko konsultāciju procesa pagarināšanu līdz 12 nedēļām un uzskata, ka šāds solis nodrošinās iespēju konsultācijās piedalīties pēc iespējas vairāk interesentiem. Gan ES institūcijām, gan dalībvalstīm ir jāturpina darbs pie valodas ziņā vienkāršākiem un visiem saprotamākiem tiesību aktiem. Kā arī ir svarīgi savlaicīgi un pareizi ieviest ES tiesību aktus.

**4. Priekšlikums Eiropas Parlamenta un Padomes Direktīvai, ar ko attiecībā uz mikrouzņēmumiem groza Padomes Direktīvu 78/660/EEK par noteiktu veidu sabiedrību gada pārskatiem *(FM kompetence)***

*-Politiska vienošanās*

2011.gada 30.maija ES Konkurētspējas ministru padomes sanāksmes laikā tiek plānots panākt politisko vienošanos par Eiropas Komisijas sagatavotā direktīvas projekta (Prezidentūras kompromisa teksta redakcijā) tālāko virzību, arī saistībā ar šādiem neatrisinātajiem jautājumiem:

* Mikrouzņēmumu definīcija – Direktīvas projekts paredz ieviest jaunu uzņēmumu kategoriju (t.s. "mikrouzņēmums"), kam paredz piemērot vieglāku grāmatvedības režīma. Lai kļūtu par "mikrouzņēmumu" uzņēmumam nevajadzētu pārsniegt divus no šādiem trim kritērijiem bilances kopsumma – EUR 250 00 un neto apgrozījums – EUR 500 000 un vidējais darbinieku skaits – 10. Lai gan kopumā vairākums dalībvalstu atbalsta piedāvātos kritērijus, tomēr dažas dalībvalstis uzskata, ka minētie kritēriji ir vai nu vēl jāsamazina vai jāpalielina.
* Atļauja nepublicēt gada pārskatus. Direktīvas projekts paredz, ka dalībvalstis var atbrīvot mikrouzņēmumus no gada pārskatu publicēšanas. Dažas dalībvalstis uzskata šo fakultatīvo izņēmumu izdevīgu mikrouzņēmumiem, jo tas samazina būtiski administratīvo slogu. Tomēr citas dalībvalstis uzskata, ka minētais atvieglojums paredz risku attiecība uz publiskās informācijas turpmāku pieejamību.
* Uzskaites principi ieņēmumu un izdevumu posteņu novērtēšanai sadalījumā pa pārskata gadiem. Vairākas dalībvalstis kategoriski atteicās akceptēt pašreizējo priekšlikumu, argumentējot, ka palielināsies administratīvais slogs saistībā ar nodokļu un statistikas vajadzībām nepieciešamās informācijas sagatavošanu. Tomēr Prezidentūra norādīja, ka arī šajā jautājumā dalībvalstīm ir tiesības izvēlēties iekļaut vai neiekļaut šo iespēju nacionālajos normatīvajos aktos. Par šo jautājumu netika vēl panākta vienošanās.

Lai samazinātu komercsabiedrībām administratīvo slogu, Eiropas Komisija sagatavoja un iesniedza 2009.gada 26.februārī Eiropas Parlamentam un Padomei priekšlikumus šim Direktīvas projektam un kopš tā laika ir notikušas aktīvas diskusijas dažādos līmeņos, lai rastu kompromisu un apstiprinātie priekšlikumi varētu staties spēkā.Direktīvas projekta mērķis ir radīt vienkāršotu finanšu pārskatu sagatavošanas vidi mikrouzņēmumiem (komercsabiedrībām, kuru bilances kopsumma – EUR 250 000 un neto apgrozījums – EUR 500 000 un vidējais darbinieku skaits – 10), lai dalībvalstis varētu piešķirt tiem visus vai dažus no šādiem atvieglojumiem: neuzskaitīt nākamo periodu ieņēmumus un izdevumus, nesagatavot gada pārskata pielikumu un vadības ziņojumu, bet sniegt paskaidrojošu informāciju zembilancē, nepublicēt gada pārskatus un atļaut sagatavot saīsinātu bilanci un saīsinātu peļņas vai zaudējumu aprēķinu.

**Latvija kopumā atbalsta** Direktīvas projektu, jo tādejādi tiktu samazināts mikrouzņēmumu administratīvais slogs, stiprināta to konkurētspēja, kā arī tiktu veicināta jaunu komercsabiedrību izveide. Vienlaikus tiek nodrošināta proporcionalitāte grāmatvedības regulējuma piemērošanā atsevišķām komercsabiedrībām un dota iespēja dalībvalstīm, t.sk. Latvijai izvēlēties attiecīgus administratīvā sloga samazināšanas pasākumus mikrouzņēmumu kategorijai.

Attiecībā uz šobrīd Direktīvas projekta neatrisinātajiem jautājumiem par mikrouzņēmuma definīciju, atbrīvojumu no gada pārskatu publicēšanas un uzskaites principiem, tad kompromisa vārdā Latvija varētu atbalstīt arī tās dalībvalstis, kas vēlas šos nosacījumus mainīt, bet **saglabājot Direktīvas projekta mērķi - dot dalībvalstīm iespēju radīt mikrouzņēmumiem vienkāršotu finanšu pārskatu sagatavošanas vidi.**

Iesniedzējs: Ekonomikas ministrs A. Kampars

Vizē: Valsts sekretārs J. Pūce

Atbildīgā amatpersona:

Rota Šņuka

Ekonomikas ministrijas

Ārējo ekonomisko attiecību departamenta direktores vietniece

tālr.:67013234

faksa numurs 67280882

e-pasts: [Rota.Snuka@em.gov.lv](mailto:Rota.Snuka@em.gov.lv)

15:59

Marija Zjurikova

Ekonomikas ministrijas

Ārējo ekonomisko attiecību departaments

67013001, Marija.Zjurikova@em.gov.lv